**Μύδροι Καραμέρου για 4 Δημάρχους των βορείων προαστίων**

***Συνέντευξη φωτιά παραχώρησε στον δημοτικό ραδιοφωνικό σταθμό του Δήμου Ηρακλείου Επικοινωνία 94 FM ο Αντιπεριφερειάρχης του βόρειου τομέα κ. Γιώργος Καραμέρος.***

***Μιλώντας στην πρωινή εκπομπή των κ.κ Δημήτρη Δημακόπουλου και Χρήστου Μαντζουράνη απάντησε στις καταγγελίες των Δημάρχων Πατούλη, Αποστολόπουλου, Μαυρίδη, Καρπέτα***

***Ακούστε τη συνέντευξη εδώ:*** [***https://www.youtube.com/watch?v=toqIX366C98&feature=youtu.be***](https://www.youtube.com/watch?v=toqIX366C98&feature=youtu.be)

**Δημοσιογράφος: Θέλουμε να μας απαντήσετε… ειδικά για το αν υπάρχει απειλή και εκβιασμός (σύμφωνα με τις καταγγελίες των 4 γαλάζιων Δημάρχων)…**

**Γιώργος Καραμέρος**: Αν και αυτό είναι στα όρια της αγωγής, όπως καταλαβαίνετε, εγώ όμως δεν πιστεύω ότι πρέπει να ποινικοποιείται η πολιτική ζωή, γιατί είναι καθαρά πολιτικό θέμα. Τι έγινε την Παρασκευή: μαζεύτηκαν 4-5 δήμαρχοι κάποιοι εκ των οποίων από περιοχές που έχουν το υψηλότερο κατά κεφαλήν εισόδημα στην Ελλάδα και γκρίνιαξαν ότι τους αφήνουμε έξω ή προσπαθούμε να τους αφήσουμε έξω από το πρόγραμμα για την καταπολέμηση της φτώχειας. Αυτό είναι στην πραγματικότητα. Ο κόσμος πρέπει να ξέρει ότι υπάρχει ένα πολύ μεγάλο πρόγραμμα, επισιτιστικής και βασικής υλικής συνδρομής για τους απόρους, ένα πρόγραμμα ενάντια στη φτώχεια ύψους 330 εκατ. ευρώ, εκ των οποίων το 44% των χρημάτων προορίζεται για την Αττική. Το πρόγραμμα αυτό λέει ότι θα γίνουν συμπράξεις ανά Περιφερειακή Ενότητα, τι ποιο λογικό λοιπόν, με εκτελεστές τους δήμους φυσικά, τον συντονισμό να τον έχει η Περιφέρεια;

**Δημοσιογράφος: Γι αυτό και κάνατε δυο και τρεις φορές τις συσκέψεις…**

**Γιώργος Καραμέρος**: Βεβαίως. Είναι ένα θέμα που το έτρεξε η Αντιπεριφερειάρχης Κοινωνικής Πολιτικής κα Κατερίνα Θανοπούλου. Μια ημέρα πριν ή την ίδια ώρα έβαζε ανάλογες συσκέψεις, δηλαδή έκανε μια παράλληλη διαβούλευση και ο δήμαρχος Αμαρουσίου και πρόεδρος της ΚΕΔΕ κ. Γιώργος Πατούλης, στον χρόνο που του απομένει όντας πρόεδρος σε 5-6 οργανισμούς. Η διαβούλευση σε εμάς πήγε καλά, καταγράψαμε τις ανάγκες, έχουμε όλες τις δομές, συμμετείχαν 6 δήμοι, δύο μητροπόλεις η ιερά μητρόπολη Νέας Ιωνίας, η Ιερά Μητρόπολη Κηφισιάς και 30 ακόμη φορείς. Προφανώς είδαν ότι αυτό, η παράλληλη διαβούλευση που είχε ξεκινήσει ο κ. Πατούλης δεν πήγε καλά. Ακολούθησε δε την εξής τακτική, έστελνε μια ομάδα ανθρώπων του να παίρνει και υπογραφές από τους δημάρχους και δη κάποιων απ’ τους δημάρχους που συμμετείχαν στη συνέντευξη της Παρασκευής εν είδει ποδοσφαιριστών. Πως κλείνουν προσύμφωνα ότι θα είναι αυτός ο ποδοσφαιριστής από την τρέχουσα μεταγραφική περίοδο; Ε με αυτόν τον τρόπο

**Δημοσιογράφος: Και οι συγκεκριμένοι τι υπέγραφαν ότι αποδέχονται το δήμο Αμαρουσίου ως leader του προγράμματος;**

**Γιώργος Καραμέρος**: Ότι παρακολούθησαν τη διαβούλευση και εξουσιοδοτούν το δήμαρχο Αμαρουσίου να καταθέσει την συγκεκριμένη σύμπραξη. Εν πάση περίπτωσή για να μην μπερδεύουμε τον κόσμο με τη διαδικασία. Εδώ τι έγινε. Μαζεύτηκαν οι δήμαρχοι των πλούσιων δήμων του βόρειου τομέα, των βορείων προαστίων, δείτε τη μεγάλη εικόνα, σε επίπεδο Αττικής στους 66 δήμους ή σε επίπεδο Ελλάδος και γκρίνιαξαν ότι δεν θα τους δώσουν το κονδύλι της φτώχειας να το διαχειριστούν. Αυτή είναι η πραγματικότητα.

*Προσέξτε σε μια χώρα όπου έχουμε τα δύο τρίτα του πληθυσμού κάτω από το όριο της φτώχειας. Αυτοί οι οποίοι ήταν οι πρόθυμοι συνομιλητές του Φούχτελ μέχρι χτες, ξεσπαθώνουν τώρα και λένε: Ξέρετε κάτι, αφήστε εμάς να διαχειριστούμε τα ζητήματα της αντιμετώπισης της φτώχειας ή ως αγωνιστές της αυτοτέλειας της τοπικής αυτοδιοίκησης. Ποιοι αγωνιστές της αυτοτέλειας της τοπικής αυτοδιοίκησης; Oι συνοδοιπόροι του κ. Φούχτελ;*

Ξέρετε πως την έλεγαν αυτή την αντίδραση τη δεκαετία ’80: Μας πήραν την κουτάλα. Ε λοιπόν κουτάλα τέλος. Να πηγαίνουν κάποιοι στις γειτονιές και να το παίζουν Άγιοι Βασίληδες, με τα χρήματα για τους φτωχούς δεν θα ξαναγίνει. Προχωράω στο παρασύνθημα και σας λέω το εξής. Επειδή μεταξύ αυτών των δήμων είναι το Μαρούσι ο Παπάγος, η Πεντέλη, το Ψυχικό Φιλοθέη, προσέξτε τους δήμους, έτσι,.... είναι και η Μεταμόρφωση. Σας λέω λοιπόν βγαίνει ο Δήμαρχος Μεταμόρφωσης κ. Καρπέτας, μάλιστα βγήκε και στην εκπομπή σας και λέει για την αντιμετώπιση της φτώχειας, έχω το πιο φτωχό δήμο,... θα μας εξηγήσει γιατί το Κοινωνικό Παντοπωλείο το έκανε μόλις το Φεβρουάριο του 2014, λίγο πριν από τις δημοτικές εκλογές;

Ή θα μας εξηγήσει για τις εκδηλώσεις όπως αυτή των Χριστουγέννων όπου ο δήμος έδωσε σε ειδική τελετή, προσέξτε, από μια τσάντα με ένα κοτόπουλο και μετρημένες επτά πατάτες σε όσους από τους δικαιούχους άντεξαν να υποστούν δημόσια αυτή τη διαδικασία στο συνεδριακό κέντρο του δήμου;

Εμείς δεν βλέπουμε έτσι τους φτωχούς. Να πιάνουμε ένα μέσο ενημέρωσης, ένα φορέα και έναν ας πούμε αρχοντοχωριάτη δήμαρχο, ας πούμε, ο οποίος κάνει τον Άγιο Βασίλη, στους ανθρώπους που έχουν ανάγκη και τα χρήματα αυτά… αφήστε που ξέρετε κάτι; Δεν αποφασίζει η Περιφέρεια, το πρόγραμμα το δίνει, για να καταλαβαινόμαστε, το υπουργείο Εργασίας. Το υπουργείο εργασίας θα αποφασίσει ποια από τις συμπράξεις έχει την καλύτερη πρόταση

**Δημοσιογράφος: Για παράδειγμα είδαμε ότι στη Δυτική Αθήνα έχει γίνει συνεργασία με τον ΑΣΔΑ και δεν υπήρχε καμία κόντρα με την Περιφέρεια, έτσι δεν είναι;**

**Γιώργος Καραμέρος**: Όχι, αλλά καταλαβαίνετε ότι εδώ υπάρχει ένα θέμα στο βόρειο τομέα. Εμείς δεν καθίσαμε με σταυρωμένα χέρια στην Περιφέρεια. Εγώ έχω ψάξει και έχω δει τι γινόταν όλα αυτά τα χρόνια με τα προγράμματα. Σήκωσα τις πέτρες να δω τι γινόταν πχ με τα ΤΟΠΣΑ, τα προγράμματα απασχόλησης, δεν είναι της παρούσης να σας πως, πάντως δεν λειτουργούσε πολύ καλά το πράγμα.

Το 15% των χρημάτων έφτανε στους ωφελούμενους, όταν μιλάμε για τα προγράμματα κατάρτισης και τα υπόλοιπα πήγαιναν σε εταιρίες και με τον τρόπο που ξέρουμε ότι γινόταν η διαχείριση.

Αυτό το, "φωνάζει ο κλέφτης για να φοβηθεί ο νοικοκύρης" που λέει ο λαός, εμένα με αφήνει παντελώς αδιάφορο. Σέβομαι τους πολίτες, θέλω να σας πω ότι έχουμε προβλέψει εάν προκριθεί η σύμπραξη υπό το συντονισμό της Περιφέρειας να μην μείνει κανένας δήμος έξω. Αυτός που έχει ανάγκη και μένει στο Μαρούσι στην Πεύκη ή στη Μεταμόρφωση δεν φταίει επειδή έχουν σηκώσει γαλάζιο καπετανάτο οι δεξιοί δήμαρχοι του βόρειου τομέα. Γι’ αυτό και έχουμε προβλέψει και στη σύμπραξη να συμμετέχει η ΠΕΔΑ που εκφράζει τους δήμους της Αττικής.

**Δημοσιογράφος: Από την δική σας μεριά υπήρξε ο εκβιασμός που ισχυρίζονται οι δήμαρχοι;**

**Γιώργος Καραμέρος**: *Σας είπα και στην αρχή της εκπομπής, ότι αυτό είναι στα όρια της αγωγής, να με αποκαλούν εμένα εκβιαστή. Η διαδρομή του καθενός καταδεικνύει αν κάποιος φτάνει σε αυτό το επίπεδο ή όχι. Επειδή είμαι 20 χρόνια στη μάχιμη δημοσιογραφία και στα λίγα χρόνια που είμαι στα κοινά, ποτέ κανένας δεν με κατηγόρησε για κάτι τέτοιο. Σας λέω πως το μόνο που ειπώθηκε από πλευράς μου είναι ότι ο τρόπος με τον οποίο ενήργησαν και ο τρόπος με τον οποίο κινήθηκαν, σαφέστατα και υπονομεύει τη σχέση των δήμων με την Περιφέρεια*, **και να σας πω τρανή απόδειξη ότι ψεύδονται, την Παρασκευή έκαναν αυτή την συνέντευξη τύπου. Συμμετείχε ναι ή όχι ο κ. Μαυρίδης; Ο Δήμαρχος της Πεύκης. Ξέρετε ποιο θέμα εισηγούμην εγώ την Πέμπτη στο Περιφερειακό Συμβούλιο; Την ανακαίνιση και ανακατασκευή του κλειστού γυμναστηρίου της Πεύκης ύψους 335 χιλιάδων ευρώ. Είναι δυνατόν εγώ ο εκβιαστής να φέρω στο Περιφερειακό συμβούλιο και να περνάω με πόρους από την Περιφέρεια 335 χιλιάδες ευρώ για το κλειστό της Πεύκης;** Ο κ. Μαυρίδης ήρθε στο Περ. Συμβούλιο, από ενοχή, γιατί ήξερε για το οργανωμένο σχέδιο των δημάρχων, των δεξιών δημάρχων του βόρειου τομέα, δεν είχε τα μούτρα να κοιτάξει ούτε εμένα ούτε την Περιφερειάρχη. Πήρε τα λεφτά και έφυγε. Εννοώ το έργο… και βγήκε την άλλη μέρα και έκανε την γλάστρα στον κ. Πατούλη, ότι δήθεν εγώ τους εκβιάζω και τους πιέζω και αφήνουμε το Ψυχικό έξω από το πρόγραμμα με τη φτώχεια. Το ξαναλέω να το ακούσουν και οι ακροατές σας: αφήνουμε εμείς, υποτίθεται η Περιφέρεια, αφήνουμε το Ψυχικό και τη Φιλοθέη έξω από το πρόγραμμα για τη φτώχεια.

**Δημοσιογράφος: Το ουσιαστικότερο για τους πολίτες είναι αν κινδυνεύει το πρόγραμμα μετά από αυτήν την κόντρα;**

**Γιώργος Καραμέρος**: Όχι, δεν κινδυνεύει και σας εξήγησα. Πρώτα από όλα, αυτό το πρόγραμμα δεν το διαχειρίζεται η Περιφέρεια. Η Περιφέρεια έχει ρόλο συντονιστικό σε μία από τις συμπράξεις που κατατίθενται. Μία σύμπραξη θα εγκριθεί ανά Περιφερειακή Ενότητα πλην του Κεντρικού Τομέα που εκεί νομίζω έχουν υποβληθεί δύο προτάσεις, εκεί υπάρχει περιθώριο για δύο συμπράξεις να λειτουργήσουν… Ξέρετε παράλληλα η χώρα ζει κρίσιμες στιγμές, ζει μια έντονη πραγματική διαπραγμάτευση μετά από 5 χρόνια. Ξέρετε τι έλεγα εγώ εδώ με τους φίλους και συνεργάτες: Καημένοι φτωχοί- Στην ποδιά των φτωχών σφάζονται παλικάρια. Λυπάμαι που είμαι μέρος αυτού του κάδρου αλλά κάποια στιγμή το απόστημα πρέπει να σπάσει. Αυτή η ιστορία με τα προγράμματα και με τα έργα, με τις αναπλάσεις 7 εκατ. Ευρώ και με τα κοινοτικά προγράμματα που στους φτωχούς έφτανε μόνο το 15% ή στους άνεργους ΘΑ ΤΕΛΕΙΩΣΕΙ. Ξέρετε κάτι εγώ δεν μπήκα στην πολιτική για να γίνω μέρος του παιχνιδιού και του κόλπου. ΞΕΚΑΘΑΡΑ. Ας με πούνε σκληρό ας με πούνε εκβιαστή. Εμένα με έστειλε σε αυτό το γραφείο στην Αγ. Παρασκευή ο κόσμος, όπως και την Περιφερειάρχη την κ. Δούρου για να καθαρίσει τον κόπρο του Αυγεία, όσο μπορεί.

**Δημοσιογράφος: Σας ευχαριστούμε πολύ**